Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од В. С. од Скопје, поднесена против Јавно претпријатие за комунални работи „Комуналец“ - Кавадарци, по предметот Барање за пристап до информации од јавен карактер, на 06.12.2024 година го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од В. С. од Скопје, поднесена против Јавно претпријатие за комунални работи „Комуналец“ - Кавадарци, заведена во Агенцијата под бр.08-336 на 03.12.2024 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

В. С. од Скопје, како што е наведено во Жалбата, на 21.11.2024 година поднел Барање за пристап до информации од јавен карактер до Јавното претпријатие за комунални работи „Комуналец“ - Кавадарци, со кое побарал по е-маил да му достави електронски запис од следната информација:

„Го барам, во интегрална форма, извештајот од спроведената тендерска постапка по оглас број 01184/2024, во чии рамки е склучен договор на 05.03.2024 година за „Поцинкован фитинг и фасонски делови од дуктилно железо“ со „ЗН Груп девеломент“ во износ од 4.720.000 денари. Исто така, ги барам и доставените понуди од заинтересираните компании кои учествувале во постапката, како и извештајот од спроведената електронска аукција“.

Имателот на информации по електронски пат на 26.11.2024 година до Барателот доставил Одговор на барање, во кој е наведено: „За да се запознае содржината на спроведената тендерска документација можете да имате слободен пристап до информации на страната на Биро за јавни набавки.“

Незадоволен од наведениот Одговор, Барателот на информации во законски предвидениот рок, достави Жалба до Агенцијата, заведена под бр.08-336 на 03.12.2024 година.

Агенцијата со електронски допис бр.08-336 од 04.12.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 05.12.2024 година Имателот на информации до Агенцијата достави е-маил заведен под бр.08-336, со кој ја извести Агенцијата дека: “...се доставени податоци“ до Барателот.

На 06.12.2024 година Барателот на информаци до Агенцијата достави е-маил заведен под бр. 08-336, со кој ја извести Агенцијата дека „Задоволен сум, ја повлекувам жалбата“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот ја добил бараната информација пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**